ལ་བ་ཞོ། ། མེ་ལོང་ལི་ཁྲི་དུང་དཀར་དང་། ། གི་ཝཾ་ལ་སོགས་སྲིད་གསུམ་ན། ། མཆོད་འོས་རྨད་བྱུང་ཇི་སྙེད་འབུལ། ། རྟ་གླང་གནག་ལུག་འདོད་འཇོའི་བ། ། མ་ཧེ་ལ་སོགས་བཞོན་པའི་ཚོགས། ། ཁང་བཟང་དཔག་བསམ་སྐྱེད་ཚལ་འབུལ། ། ལྷ་ཀླུ་དག་ལ་ཆེ་བའི་ནོར། ། རིན་ཆེན་བཻ་ཌཱུ་ར་གསེར་གཡུ་དངུལ། ། མུ་ཏིག་བྱེ་རུ་ཤེལ་ལ་སོགས། ། རིན་ཐང་ཆེ་བའི་ནོར་རྣམས་འབུལ། ། གདུགས་དང་བླ་བྲེ་དར་དཔྱངས་དང་། ། འཕན་དར་ཆུན་འཕྱང་རྔ་ཡབ་དང་། ། རིན་ཆེན་དར་ཟབ་ཟ་འོག་གི། གདན་གོས་ཡོ་བྱད་དཔག་མེད་འབུལ། ། ནས་འབྲས་གྲོ་སྲན་ཏིལ་དང་ཁྲེ། ། སྣ་ཚོགས་འབྲུ་ཡི་ཕུང་པོ་དང་། ། རྩི་བཅུད་མར་གྱི་ལོངས་སྤྱོད་དང་། ། ཉེ་བར་འཚོ་བའི་ཁ་ཟས་ཚོགས། ། དཔག་མེད་རྣམ་དག་བློ་ཡིས་འབུལ། ། མདོར་ན་རབ་འབྱམས་ཞིང་ཁམས་ན། ། བདག་པོས་བཟུང་དང་མ་བཟུང་པའི། ། མཆོད་འོས་མཆོད་པའི་བྱེ་བྲག་ཚོགས། ། ཐམས་ཅད་གཅིག་ཏུ་བསྡུས་ཏེ་འབུལ། ། བདག་ལ་བརྩེ་བར་བཞེས་ནས་ཀྱང་། ། ཚེ་བསོད་དཔལ་འབྱོར་མཆོག་ཐུན་གྱི། ། དངོས་གྲུབ་གདྒཱའི་རྒྱུན་ལྟར་ཕོབ། ། བྱང་ཆུབ་རྒྱལ་སར་འཚོ་མཛད་གསོལ། ། ཨོཾ་དེ་ཝཱི་ཤྲཱི་ས་པ་རི་ཝཱ་ར་ཨརྑྷཾ་སོགས། ། ཞེས་པའི་མཆོད་ཕྲེང་གྲགས་པའི་མཚན་གྱིས་སྦྱར་བ་དང་། དེ་ནས་གཏོར་འབུལ་ནི། ། ཨོཾ་དེ་ཝཱི་མ་ཧཱ་ཤྲཱི་དེ་ཝཱི་ཨཥྚ་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ། ཞེས་ལན་གསུམ་མམ་བདུན་གྱིས་དབུལ། ཧཱུྃ། གཡང་གི་ལྷ་མོ་དཔལ་ཆེན་མོ། ། སྐུ་མདོག་ལྗང་གུ་འོད་ཟེར་འབར། ། ཕྱག་གཡས་རིན་ཆེན་པདྨ་འཛིན། ། གཡོན་པས་སྐྱབས་སྦྱིན་ཕྱག་རྒྱ་མཛད། ། པདྨ་གཏེར་གྱི་བུམ་པའི་སྟེང་། ། ཞབས་གཉིས་བཙུན་མོ་རོལ་པའི་སྟབས། ། མཛེས་སྡུག་བལྟ་བས་ཆོག་མི་ཤེས། ། རིན་ཆེན་རྒྱན་ཆ་སི་ལི་ལི། ། དར་གྱི་ཅོད་པན་པུ་རུ་རུ། ། དྲི་ཞིམ་ངང་པ་སངས་སེ་སང་། ། ན་བཟའ་མང་པོ་ལྷུབས་སེ་ལྷུབ། ། ཁྱོད་ལ་མཆོད་པ་འབུལ་བ་ནི། ། གཡང་བཤོས་རིན་ཆེན་འབར་བའི་དབྱིབས། ། ཕྱེ་མར་ཤིང་རྩི་དྲི་བཟང་འཐུལ། ། གཡང་ཕོར་མར་ཁུས་ལྟེམས་སེ་ལྟེམ། ། རོ་བཅུད་ཟས་སྣ་རྫ་ལྟར་བཀྲམ། ། ནོར་སྣ་གཡང་རྫས་བྲུང་ལྟར་བརྩེགས། ། ཇ་ཆང་འོ་ཞོ་མཚོ་ལྟར་བསྐྱིལ། ། འབྲུ་སྣ་ཕྱེ་མར་གངས་ལྟར་སྤུངས། ། ཟད་མེད་ཀུན་བཟང་མཆོད་སྤྲིན་འདིས། ། མཆོད་དོ་གཡང་གི་ལྷ་མོ་མཆོད། ། གསོལ་ལོ་མཆོད་དོ་དགྱེས་གྱུར་ཅིག། མདའ་དར་འདི་ལ་རྟེན་ཆོས་ལ། ། ཁང་ཁྱིམ་འདི་ལ་བཞུགས་སུ་གསོལ། ། ཡོན་བདག་འདི་ལ་དངོས་གྲུབ་སྩོལ། ། ཕྱ་དང་གཡང་གི་དངོས་གྲུབ་ནི། ། རི་རབ་ལྟ་བུར་སྤུང་དུ་གསོལ། ། རྒྱ་མཚོ་བཞིན་དུ་བསྐྱིལ་བ་དང་། ། སྤྲིན་དཔུང་བཞིན་དུ་གཏིབས་པ་དང་། ། བར་སྣང་ཆར་བཞིན་དབབ་ཏུ་གསོལ། ། བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིན་ཆེན་མེ་ཏོག་ཡོན་ཏན་རྒྱ་མཚོ་བཻ་ཌཱུརྻ་དང་གསེར་གྱི་རི་ཁ་དོག་བཟང་པོ་གསེར་དུ་སྣང་བའི་དཔལ་ཕྱག་འཚལ་ལོ། ། མཆོད་དོ་སྐྱབས་སུ་མཆིའོ། ། བྱིན་གྱིས་བརླབ་ཏུ་གསོལ། ཞེས་ལན་གསུམ་བརྗོད། དམ་པའི་ཆོས་དཀོན་མཆོག་གསེར་འོད་དམ་པ་མདོ་སྡེའི་དབང་པོའི་རྒྱལ་པོ་ལ་ཕྱག་འཚལ་ལོ། ། མཆོད་དོ་སྐྱབས་སུ་མཆིའོ། ། བྱིན་གྱིས་བརླབ་ཏུ་གསོལ། ། ལན་གསུམ། ། གཡང་གི་ལྷ་མོ་དཔལ་ཆེན་མོ་ལ་ཕྱག་འཚལ་ལོ། ། མཆོད་དོ་སྐྱབས་སུ་མཆིའོ། ། བྱིན་གྱིས་བརླབ་ཏུ་གསོལ། ། གཡང་གི་ལྷ་མོ་དཔལ་ལྡན་མལ༴མཆོད་དོ༴བྱིན་གྱིས༴གཡང་གི་ལྷ་མོ་བཀྲ་ཤིས་མ་ལ༴མཆོད་དོ༴བྱིན་གྱིས༴གཡང་གི་ལྷ་མོ་པདྨའི་ཕྲེང་བ་ཅན་ལ༴མཆོད་དོ༴བྱིན་གྱིས༴གཡང་གི་ལྷ་མོ་ནོར་གྱི་བདག་མོ་ལ༴མཆོད་དོ༴བྱིན་གྱིས། གཡང་གི་ལྷ་མོ་དཀར་མོ་ལ༴མཆོད་དོ༴བྱིན་གྱིས༴གཡང་གི་ལྷ་མོ་གྲགས་པ་ཆེན་མོ་ལ༴མཆོད་དོ༴བྱིན་གྱིས༴གཡང་གི་ལྷ་མོ་པདྨའི་སྤྱན་ལ༴མཆོད་དོ༴བྱིན་གྱིས༴གཡང་གི་ལྷ་མོ་བྱེད་པ་མོ་ལ༴མཆོད་དོ༴བྱིན་གྱིས༴གཡང་གི་ལྷ་མོ་འོད་ཆེན་མོ་ལ༴མཆོད་དོ༴བྱིན་གྱིས༴གཡང་གི་ལྷ་མོ་ཟས་སྦྱིན་མ་ལ༴མཆོད་དོ༴བྱིན་གྱིས༴གཡང་གི་ལྷ་མོ་རིན་པོ་ཆེ་རབ་ཏུ་སྦྱིན་མ་ལ་ཕྱག་འཚལ་ལོ། ། མཆོད་དོ་སྐྱབས་སུ་མཆིའོ། ། བྱིན་གྱིས་བརླབ་ཏུ་གསོལ། ། རྒྱུ་སྦྱོར་ཡོན་བདག་འདི་ལ་ཚེ་དང་བསོད་ནམས་དཔལ་དང་འབྱོར་པ་ཟས་ནོར་ལོངས་སྤྱོད་གཡང་གི་དངོས་གྲུབ་ཆེན་པོ་མྱུར་དུ་སྩོལ་ཅིག། དཔའ་བོ་གཅིག་གྲུབ་ལས་གསུངས་པའི་རྩ་བའི་སྙིང་པོ་ནི། ། ཨོཾ་ཀ་མ་ལ་ཝཱ་སི་ནི། ཀ་མ་ལེ། མ་ཧཱ་ལཀྵྨཱི་རཱ་ཛྱྃ་མེ། ། བ་སུ་ནཱ་ནཱ་ཁ་དྷེ་སརྦ་སིདྡྷི། དེ་ཧི་དེ་ཧི་བ་ར་དེ་སྭཱ་ཧཱ། ། ཞེས་པ་ཅི་འགྲུབ་དང་། ། སྱཱད་ཡ་ཐེ་དན། ཛི་ནི་གྷྲྀ་ནི་སརྦ་ཨརྠ་སཱ་དྷ་ནི། ཤ་ཤི་ནི། ཨ་ལ་ཀྵ་མི་ནི། ། མེ་ནཱ་ཤ་ཡ། སིདྡྷྱནྟུ་མེ་མནྟྲ་པ་དཱཿསྭཱ་ཧཱ། ཨོཾ་བྷྲྀ་ཀུ་ཊཱི་པ་ར་མ་སུ་བྷ་གེ་སྭཱ་ཧཱ། ཞེས་བདུན་ལས་མི་ཉུང་བར་བརྗོད། ཧཱུྃ། གཡང་གི་ལྷ་མོ་ནོར་རྒྱུན་མ། ། སྐུ་མདོག་སེར་མོ་གསེར་གྱི་མདོག། ཕྱག་གཡས་འབྲས་ཀྱི་སྙེ་མ་འཛིན། ། འབྲུ་ཡི་ཆར་པ་སི་ལི་ལི། ། གཡོན་པས་གཏེར་གྱི་བུམ་པ་འཛིན། ། འཛད་མེད་དངོས་གྲུབ་ཆུ་བོའི་རྒྱུན། ། རིན་ཆེན་རྒྱན་ཆ་སི་ལི་ལི། ། དར་གྱི་ཅོད་པན་པུ་རུ་རུ། ། པདྨ་གཏེར་གྱི་བུམ་པའི་སྟེང་། ། སྒེག་བཞད་གར་སྟབས་ཁྱུགས་སེ་ཁྱུག། ཁྱོད་ལ་མཆོད་པ་འབུལ་བ་ནི། ། གཡང་བཤོས་ཕྱེ་མར་ཟས་ཕུད་འབུལ། ། བཟང་ཤིང་ཕྱེ་མར་སྤོས་ཀྱིས་མཆོད། ། མདའ་དར་འདི་ལ་རྟེན་ཆོས་ལ། ། ཁང་ཁྱིམ་འདི་ལ་བཞུགས་སུ་གསོལ། ། ཡོན་བདག་འདི་ལ་དངོས་གྲུབ་སྩོལ། ། ཕྱ་དང་གཡང་གི་དངོས་གྲུབ་ནི། ། རི་རབ་ལྟ་བུར་སྤུང་དུ་གསོལ། ། རྒྱ་མཚོ་བཞིན་དུ་བསྐྱིལ་དུ་གསོལ། ། སྤྲིན་ཕུང་བཞིན་དུ་གཏིབས་པ་དང་། ། བར་སྣང་ཆར་བཞིན་འབེབ་པར་མཛོད། ཧཱུྃ། གཡང་གི་ལྷ་མོ་ཟླ་ཤེལ་མ། ། སྐུ་མདོག་སེར་མོ༴སོགས་ནས་ཚིག་རྐང་ཉི་ཤུ་འགྲེའོ། ། ཧཱུྃ། གཡང་གི་ལྷ་མོ་སྦྱིན་བྱེད་མ། ། སྐུ་མདོག་སེར་མོ༴ཧཱུྃ། གཡང་གི་ལྷ་མོ་རབ་སྦྱིན་མ། ། སྐུ་མདོག་སེར་མོ༴ཧཱུྃ༴གཡང་གི་ལྷ་མོ་འཕགས་མ་ནི། ། སྐུ་མདོག་སེར་མོ༴ཧཱུྃ། གཡང་གི་ལྷ་མོ་སྤས་མ་ནི། ། སྐུ་མདོག་སེར་མོ༴ཧཱུྃ། གཡང་གི་ལྷ་མོ་རབ་བཟང་མ། ། སྐུ་མདོག་སེར་མོ༴ཧཱུྃ། གཡང་གི་ལྷ་མོ་དབྱངས་ཅན་མ། ། སྐུ་མདོག་སེར་མོ༴ཏདྱ་ཐཱ། ཛི་ནི་གྲྀ་ནི། སརྦ་ཨ་ཀརྻཱ་སིདྡྷ་ནི། སི་སི་མི། སི་ལི་སི། ནི་མི་ནི་མི། ཨ་ལཀྵ་ཡཱ་མེ། ནཱ་ཤ་ཡེ་སྭཱ་ཧཱ། ཨོཾ་བཱ་སུ་དྷ་རི་ཎྱཻ་སྭཱ་ཧཱ། ཨོཾ་ཙནྡྲ་ཀཱནྟྱཻ་སྭཱ་ཧཱ། ཨོཾ་དཱ་དཱ་ཡཻ་སྭཱ་ཧཱ། ཨྃ་སུ་དཱ་དཱ་ཡཻ་སྭཱ་ཧཱ། ཨོཾ་ཨཱརྻ་ཡཻ་སྭཱ་ཧཱ། ཨོཾ་སུ་བྷ་དྲ་ཡཻ་སྭཱ་ཧཱ། ཨོཾ་གུཔྟཱ་ཡཻ་སྭཱ་ཧཱ། ཨོཾ་དེ་བྱེ་སྭཱ་ཧཱ། ཨོཾ་ས་ར་སྭ་སྟྱཻ་སྭཱ་ཧཱ། སརྦ་བ་སུ་སིདྡྷི་ཧཱུྃ་སྭཱ་ཧཱ། ཞེས་ཚར་གསུམ་མམ་ལྔའམ་བདུན་བརྗོད། དེ་ནས་གཡས་ཕྱོགས་ཀྱི་དཀར་གཏོར་བྲན་ལ། ཧཱུྃ། སྟེང་ཕྱོགས་འདོད་ཁམས་ལྷ་ཡི་ཡུལ། ། སུམ་ཅུ་རྩ་གསུམ་གནས་མཆོག་ནས། ། ནོར་དང་གཡང་གི་བདག་པོ་ནི། ། ནོར་ལྷ་ལྷ་ཆེན་ཚོགས་ཀྱི་བདག། སྐུ་མདོག་དཀར་ལ་གླང་ཆེན་དབུ། ། ཕྱག་བཞི་ལ་ཕུག་དགྲ་སྟྭ་དང་། ། ཟས་གཞོང་རིན་ཆེན་ཕྲེང་བ་འཛིན། ། ཆིབས་སུ་བྱི་བ་སྔོན་པོ་ཆིབས། ། འདིར་བྱོན་དཀར་གཏོར་མཆོད་པ་བཞེས། ། ཐུད་གཡག་མར་གྱི་ལུག་གུ་དང་། ། འབྲུ་སྣའི་མཆོད་པ་འདི་བཞེས་ལ། ། ཡོན་བདག་རྟ་ནོར་ཞིང་ཁང་ལ། ། བགེགས་ཀྱི་གནོད་པ་ཁྱེད་ཀྱིས་སྲུངས། ། འཁོར་ལ་བཀའ་ནན་མ་ཆུང་ཞིག། སྟེང་ཕྱོགས་ལྷ་ཡི་ཕྱ་དང་གཡང་། ། ཆར་པ་བཞིན་དུ་འབེབས་པར་མཛོད། ། ཁྱད་པར་དུད་འགྲོ་རྐང་བཞི་རྣམས། ། འཕེལ་ཞིང་རྒྱས་པའི་དངོས་གྲུབ་སྩོལ། ། ཨོཾ་ག་ཎ་པ་ཏི་ས་པ་རི་ཝཱ་ར་ཨི་དཾ་བ་ལིང་ཏ་ཁཱ་ཧི་ཁཱ་ཧི། ། ཨོཾ་བ་ར་ཀ་ཏ་སྭཱ་ཧཱ། ། བ་སུ་སརྦ་སིདྡྷི་སིདྡྷི་ཧཱུྃ་སྭཱ་ཧཱ། ། དེ་ནས་གཡོན་ཕྱོགས་ཀྱི་དཀར་གཏོར་བྲན་ལ། ཧཱུྃ། འོག་ཕྱོགས་རྒྱ་མཚོ་ཀླུ་ཡི་ཡུལ། ། བཀྲ་ཤིས་འོ་མའི་རྒྱ་མཚོ་ནས། ། ཀླུ་གཡང་དངོས་གྲུབ་ཀུན་གྱི་བདག། ཀླུ་རྒྱལ་མི་མགོན་དཀར་པོ་ནི། ། སྐུ་མདོག་དཀར་པོ་དུང་གི་མདོག། སྦྲུལ་མགོ་བདུན་གྱི་གདེངས་ཀ་ལ། ། རིན་ཆེན་འབར་བའི་ཅོད་པན་ཅན། ། ཕྱག་གཉིས་གཏེར་བུམ་ཐུགས་ཀར་འཛིན། ། སྐུ་སྨད་གསེར་སྦྲུལ་སེར་པོ་འཁྱིལ། ། གཡང་གི་རྒྱ་མཚོ་མེ་རེ་རེ། ། འདིར་གཤེགས་གཡང་རྟེན་འད་ིལ་བཞུགས། ། ཁྱོད་ལ་མཆོད་པ་འབུལ་བ་ནི། ། དཀར་གཏོར་ཀླུ་སྨན་འོ་ཞོའི་ཕུད། ། དུང་སྦྲུལ་དུང་ཉ་དུང་སྦལ་འབུལ། ། འོག་ཕྱོགས་ཀླུ་གཡང་དངོས་གྲུབ་དེ། ། རྒྱ་མཚོ་བཞིན་དུ་བསྐྱིལ་བར་མཛོད། ། བུ་ནོར་བདེ་སྐྱིད་དངོས་གྲུབ་སྩོལ། ། ཀླུ་གཡང་མི་ལ་དབབ་ཏུ་གསོལ། ། ཨོཾ་ནཱ་ག་རཱ་ཛ་མ་ནུ་ཥེ་ནཱ་ཐ་ཨི་དཾ་བ་ལིང་ཏ་ཁཱ་ཧི་ཁཱ་ཧི། ། ཨོཾ་ནཱ་ག་རཱ་ཛ་སརྦ་སིདྡྷི་སིདྡྷི་ཧཱུྃ་སྭཱ་ཧཱ། ། དེ་ནས་མདུན་གྱི་དཀར་གཏོར་བྲན་ལ། ཧཱུྃ། བར་ཕྱོགས་ལྷ་སྲིན་གཉན་གྱི་ཡུལ། ། ཤར་ཕྱོགས་གངས་རི་རྩེ་རྒྱལ་ནས། ། རྨ་གཡང་ཀུན་གྱི་མདའ་བདག་སྟེ། ། རྨ་རྒྱལ་སྤོམ་ར་ལྷ་ཡི་སྲས། ། སྐུ་མདོག་དཀར་ལ་འོད་ཟེར་འཕྲོ། ། དབུ་ལ་དུང་རྨོག་སྟག་འཕྲུ་ཅན། ། སྐུ་ལ་བེར་དཀར་བསེ་ཁྲབ་གསོལ། ། སྟག་དོང་གཟིག་ཤུབས་སྐེད་ལ་བསྐོར། ། ཕྱག་ན་མདུང་དར་ནོར་བུ་འཛིན། ། ཆིབས་སུ་རྟ་དཀར་འཕུར་ཤེས་བཅིབས། ། རྨ་རིགས་སུམ་བརྒྱ་དྲུག་ཅུ་དང་། ། རྨ་སྨན་འབུམ་གྱི་འཁོར་གྱིས་བསྐོར། ། ཐུགས་ཀར་ཡིད་བཞིན་ནོར་བུ་ལས། ། དངོས་གྲུབ་སྣ་ཚོགས་ཆར་ལྟར་འབེབས། ། འདིར་གཤེགས་ཡོན་བདག་ཁ་འཛིན་མཛོད། ། དཀར་གཏོར་ཟས་ཕུད་སྣ་ཚོགས་དང་། ། བྱ་རྟ་གླང་གཟུགས་མཆོད་པ་འབུལ། ། རྨ་དང་གཡང་གི་དངོས་གྲུབ་ནི། ། ན་བུན་བཞིན་དུ་འཐིབས་པར་མཛོད། ། མི་འཕེན་རྟ་ཧྲག་དངོས་གྲུབ་སྩོལ། ། བཙན་ཕྱུག་དར་གསུམ་འཛོམ་པར་མཛོད། ། ཨོཾ་ཀུ་མཱ་ར་ཕུ་ཏྲི་ས་པ་རི་ཝཱ་ར་ཨི་དཾ་བ་ལིང་ཏ་ཁཱ་ཧི་ཁཱ་ཧི། ། ཨོཾ་ཀུ་མཱ་ར་ཕུ་ཏྲི་སརྦ་སིདྡྷི་སིདྡྷི་ཧཱུྃ་སྭཱ་ཧཱ། ། ཞེས་རབ་བརྒྱ་ཚར་འབྲིང་ལོ་གྲངས་སམ་ཉེར་གཅིག་གམ་བཅུ་གསུམ་ཐ་མ་བདུན་ནམ་ཡང་མཐའ་ཚར་གསུམ་འདོན། འདོན་ཚེ་ཤུག་དུད་ཕྱེ་མར་གསུར་མ་ཆད་པར་བྱའོ། ། ཞག་གཅིག་གམ་ཞག་མང་ན་ལེགས། དེ་ནས་གཡང་བཤོས་ཆེ་བ་ཡོན་བདག་མོས་བཀྱག། མདའ་དར་སྐྱེས་པ་དེས་བཟུང་། གཞན་ཡང་དཀར་གཏོར་རྣམས་དང་། ཟས་སྣ་གཏོར་མ་སོགས་སྡེར་དུ་བཞག། ཡོན་བདག་ཚང་གི་མི་དུ་ཡོད་ཀྱིས་ལག་ཏུ་བཟུང་ལ། ཐམས་ཅད་ཐང་དུ་འདུག་བཅོལ། རང་གིས་ནས་གཏོར་ཞིང་བཀྲ་ཤིས་བརྗོད། དེ་ནས་ཟས་ཕུད་ཅུང་ཟད་རེ་དང་འབྲུ་སྣ་སོགས་གཡང་སྒྱེ་ནང་དུ་བླུགས་ལ་ཚགས་བྱའོ། ། མདའ་དཀྱིལ་ཀ་ལ་བཅིངས་ནས་ཚགས་དམ་དུ་བྱ། ཤུག་པ་ཀ་བ་ལ་བཅིངས་སམ་འབྲོག་པ་ཡིན་ན་སླས་ནང་དུ་བཙུགས། དེ་མིན་གཏོར་མ་མཆོད་རྫས་ཐམས་ཅད་ཕྱི་མི་ལ་མི་སྦྱིན་དངོས་གྲུབ་ཏུ་བཟའ། གཡང་གཞིའི་འོག་ག་ིས་ཞིང་ནང་དུ་བླུགའབྲོག་པ་ཡིན་ན་སླས་ནང་དུ་གཏོར། གཡང་ལྷ་ཡེ་ཤེས་པ་ཐམས་ཅད་སྦྲ་ཁྱིམ་མི་ནོར་ལ་ཐིམ་པར་བསྒོམ། འཇིག་རྟེན་པ་སྤོམ་ར་སོགས་རང་གནས་སུ་གཤེགས་པར་བསྒོམ། ལོ་ཀ་སརྦ་གཙྪ་གཙྪ་ཞེས་བརྗོད། དེ་ལྟར་བྱས་པས་ལྷ་མོ་དཔལ་ཆེན་མོ་རབ་ཁྱིམ་དེར་གནས་པར་འགྱུར་ལ་ཕྱུག་ཅིང་བདེ་སྐྱིད་ལོངས་སྤྱོད་ཕུན་སུམ་ཚོགས་པར་འགྱུར་རོ། ། ཐ་ནའང་ལྷ་མོ་དེས་ཐུགས་ཀྱིས་དགོངས་ཏེ་ལོངས་སྤྱོད་དངོས་གྲུབ་འབྱུང་བར་གསུངས་སོ། ། འདི་ནི་མདོ་སྡེ་གསེར་འོད་དམ་པ་དང་། ལྷ་མོ་དཔལ་གྱི་མདོ་དང་། གར་མཁན་མཆོག་གི་རྒྱུད་དང་། གསེར་འོད་གཡང་སྐྱབས་དང་། པདྨ་གཡང་སྐྱབས་དང་། རྨ་སྤོམ་རའི་གཡང་སྐྱབས་རྣམས་ཀྱི་དོན་བསྡུས་ཏེ་བླ་མ་ཙཱ་རི་བས་བསྐུལ་བའི་ངོར། སྔགས་འཆང་རཱ་ག་ཨ་སྱས་གསེར་འཕྱང་གི་ལོ་ཁྲུམ་གྱི་ཟླ་བའི་གནམ་གང་ཉིན་རྫོགས་པར་བྲིས་པ་ལ། ཉེས་འགལ་མཆིས་ན་རྩ་བ་གསུམ་ལ་བཤགས་ཤིང་དགེ་བས་སེམས་ཅན་ཐམས་ཅད་བདེ་སྐྱིད་ཕུན་སུམ་ཚོགས་པར་གྱུར་ཅིག།